Metodické usmernenie č. MF/014197/2017-352 zo dňa 22.6.2017 k postupom účtovania obstarania stravných lístkov pre zamestnancov 

Rozpočtové organizácie štátu, príspevkové organizácie štátu, štátne fondy, obce (vrátane ich rozpočtových a príspevkových organizácií) a vyššie územné celky (vrátane ich rozpočtových a príspevkových organizácií) vedú účtovníctvo v zmysle zákona č. 431/2002 Z. z.  o účtovníctve  v znení neskorších  predpisov  (ďalej „zákon o účtovníctve“)  a na základe  Opatrenia  MF  SR  č.16786/2007-31, ktorým sa ustanovujú podrobnosti o postupoch účtovania a rámcovej účtovej osnove pre rozpočtové organizácie, príspevkové organizácie, štátne fondy, obce a vyššie územné celky v znení neskorších predpisov (ďalej len „Opatrenie“).
Toto metodické usmernenie sa vydáva na zabezpečenie jednotného postupu účtovania poskytnutej zľavy z ceny za odobraté stravné lístky vzhľadom na to, že v praxi sa vyskytuje niekoľko rôznych postupov dodávateľov pri poskytnutí zľavy za odobraté stravné lístky.
V zmysle § 25 ods. 1 písm. c) zákona účtovníctve sa peňažné prostriedky a ceniny oceňujú v účtovníctve ich menovitou hodnotou. Podľa § 25 ods. 6 písm. c) zákona o účtovníctve sa menovitou hodnotou rozumie cena, ktorá je uvedená na peňažných prostriedkoch, alebo ceninách. Menovitá hodnota vyznačená na stravnom lístku vyjadruje, v akej cene si môže zamestnanec za tento lístok obstarať stravu. Stravný lístok slúži ako platobný prostriedok.
Ak zamestnávateľ zabezpečuje stravovanie zamestnancov prostredníctvom právnickej alebo fyzickej osoby, ktorá má oprávnenie sprostredkovať stravovacie služby, potom v zmysle § 152 ods. 4 zákona č. 311/2001 Z. z. Zákonník práce v znení neskorších predpisov sa cenou jedla rozumie hodnota stravovacej poukážky. Hodnota stravovacej poukážky musí predstavovať najmenej 75% stravného poskytovaného pri tuzemskej pracovnej ceste v trvaní 5-12 hodín podľa osobitného predpisu. 
Z vyššie uvedených skutočností vyplýva, že nákup stravných lístkov bude účtovná jednotka účtovať v ich menovitej hodnote vyznačenej na stravnom lístku, bez ohľadu na prípadné zľavy a provízie.

V prípade, že dodávateľ stravných lístkov poskytne odberateľovi zľavu z ceny za odobraté stravné lístky,  pri účtovaní je potrebné vychádzať z údajov uvedených na  faktúre vystavenej dodávateľom.

Uvádzame názorné príklady a spôsoby účtovania nákupu stravných lístkov:

Príklad č. 1

Spoločnosť XY s .r. o. bude dodávať stravné lístky v počte 1000 ks mesačne. Nominálna hodnota 1 stravného lístka je 3,50 eur. Spoločnosť si bude účtovať odmenu za dodávku a balné stravných lístkov vo výške 2 % z celkovej ceny za odobraté lístky. Celková  fakturovaná čiastka sa teda skladá z hodnoty odobratých lístkov a sumy odplaty dodávateľovi za odobraté lístky. Dodávateľ zľavu z ceny za odobraté stravné lístky neposkytol.

Text	Suma	MD	D	
Zaúčtovanie nákupu 1000  ks stravných lístkov v menovitej hodnote 3,50 eur / 1 lístok – na základe faktúry od odberateľa	3 500	213
	321	
Zaúčtovanie odmeny dodávateľovi za dodávku stravných lístkov (2 % z 3500 eur) – účtovanie na základe faktúry	70	518	321	
Spotreba stravných lístkov – náklad zamestnávateľa (napr. 55 % z 3,50 eur) za 1000 ks lístkov – účtovanie na základe interného účtovného dokladu	1 925	527	213	
Príspevok zo sociálneho fondu (podľa kolektívnej zmluvy) napr. 0,60 eur za lístok – účtovanie na základe interného účtovného dokladu	600	472	213	
Predpis pohľadávky voči zamestnancom za predané stravné lístky 1000 ks – účtovanie na základe interného účtovného dokladu	975	335	213	

Príklad č. 2 
Spoločnosť XY s. r. o. bude dodávať stravné lístky v počte 1000 ks mesačne. Nominálna hodnota 1 stravného lístka je 3,50 eur. V uzavretej zmluve medzi dodávateľom a odberateľom je cena za stravné lístky stanovená vo výške -1,30 % nominálnej hodnoty každého stravného lístka. Celková dodávky bude v zmysle zmluvy zahŕňať cenu odobratých stravných lístkov, províziu dodávateľa, náklady na balné, náklady za dopravu na miesto dodania a pod.
V tejto súvislosti si treba uvedomiť, že znenie zmluvy o cene stravného lístka nemusí byť správne formulované. Cena stravného lístka nikdy nemôže byť nižšia ako je jeho menovitá hodnota, ktorá je na stravnom lístku uvedená. Ide o spôsob výpočtu výšky poskytnutej zľavy za odobraté stravné lístky. Teda ak odberateľ odoberie 1000 ks lístkov v cene 3,50 eur za lístok, celková cena za stravné lístky bude 3 500 eur. Poskytnutá zľava bude 1,30 % z ceny lístka (3,50x1,3 % x 1000 ks) v sume  45,50 eur. Súčasťou ceny plnenia zo strany dodávateľa je aj provízia za dodané stravné lístky (v závislosti od hodnoty odobratých lístkov napr. 2 % za odobraté stravné lístky).

Text	Suma	MD	D	
Zaúčtovanie nákupu 1000  ks stravných lístkov v menovitej hodnote 3,50 eur / 1 lístok –účtovanie na základe  faktúry od odberateľa	3 500	213
	321	
Zaúčtovanie provízie dodávateľa za dodané stravné lístky – účtovanie na základe faktúry (2 % za odobraté stravné lístky)	70	518	321	
Zaúčtovanie poskytnutej zľavy uvedenej na faktúre, počítanej z nominálnej hodnoty stravného lístka – účtovanie na základe faktúry	45,50	321	518	
Zaúčtovanie spotreby stravných lístkov – náklad zamestnávateľa (napr. 55 % z 3,50 eur) za 1000 ks lístkov – účtovanie na základe interného účtovného dokladu	1 925	527	213	
Zaúčtovanie príspevku zo sociálneho fondu (podľa kolektívnej zmluvy) napr. 0,60 eur za lístok – účtovanie na základe interného účtovného dokladu	600	472	213	
Predpis pohľadávky voči zamestnancom za predané stravné lístky 1000 ks – účtovanie na základe interného účtovného dokladu	975	335	213	

Keďže dodávateľ v zmluve uviedol výšku svojej provízie za odobraté stravné lístky a zároveň výšku poskytnutej zľavy za odobraté stravné lístky, bude sa zľava účtovať v prospech účtu 518 – Ostatné služby, nakoľko dodávateľ takto znižuje cenu svojej služby. 

Príklad č. 3 
Spoločnosť XY s. r. o. bude dodávať stravné lístky v počte 1000 ks mesačne. Menovitá hodnota 1 stravného lístka je 3,50 eur. V uzavretej zmluve medzi dodávateľom a odberateľom je poplatok za služby spojené s dodaním stravných lístkov (provízia) stanovený sumou – 0,05 eur za jeden lístok.
Vzhľadom na to, že dodávateľ si neúčtuje žiadnu odmenu za dodávku stravných lístkov, považujeme dodávateľom uvádzanú zápornú províziu za zľavu z ceny plnenia. Keďže dodávateľ si neúčtoval odmenu (províziu) za predané stravné lístky, poskytnutá zľava sa zaúčtuje v prospech účtu 648 – Ostatné výnosy z prevádzkovej činnosti s podvojným zápisom na ťarchu účtu 321 – Dodávatelia. V tomto prípade nie je možné účtovať poskytnutú zľavu v prospech 518 – Ostatné služby, nakoľko by došlo k skresleniu sumy ostatných služieb účtovaných na tomto účte. Dodávateľ v tomto prípade neposkytol zľavu z ceny svojich služieb, pretože si odmenu za služby nefakturoval.

Text	Suma	MD	D	
Zaúčtovanie nákupu 1000  ks stravných lístkov v menovitej hodnote 3,50 eur / 1 lístok – účtovanie na základe faktúry od odberateľa	3 500	213
	321	
Zaúčtovanie zľavy za odobraté stravné lístky (zápornej provízie dodávateľa) – účtovanie na základe faktúry 	50	321	648	
Zaúčtovanie spotreby stravných lístkov – náklad zamestnávateľa (napr. 55 % z 3,50 eur) za 1000 ks lístkov – účtovanie na základe interného účtovného dokladu	1 925	527	213	
Zaúčtovanie príspevku zo sociálneho fondu (podľa kolektívnej zmluvy) napr. 0,60 eur za lístok – účtovanie na základe interného účtovného dokladu	600	472	213	
Predpis pohľadávky voči zamestnancom za predané stravné lístky 1000 ks – účtovanie na základe interného účtovného dokladu	975	335	213	

Dátum:         22.06.2017
Vypracoval:  Ing. Jana Hvojníková
                     samostatné oddelenie legislatívy a metodiky výkazníctva verejnej správy 
                     tel.: 02/59 58 32 35

Schválil:       Ing. Ladislav Zakhar, PhD.
                    vedúci samostatného oddelenia legislatívy a metodiky výkazníctva verejnej správy
                    tel.: 02/59 58 32 22

                    Ing. Miriam Majorová, PhD.
                    generálna riaditeľka sekcie štátneho výkazníctva